open-index/open-wikipedia-markdown huggingface dataset:
Friedrich von der Decken (1802–1881)

**Friedrich von der Decken** (* 30. Januar 1802 in Bruunswiek; † 7. Januar 1881 in Holenwisch bi Wischhoben) weer en düütschen Aadligen un Politiker.

Von der Decken is 1802 as Söhn von Henriette Johanna, borene Wegener (10. September 1780-19. Januar 1841), un Ludwig von der Decken (4. März 1771–24. März 1812) in Bruunswiek boren.

He hett later an de Universität Göttingen Juristeree studeert un weer dor bi dat Corps Bremensia.

He hett an’n 12. September 1837 Auguste Amalia von der Beck (30. November 1810-31. August 1850) freet. De beiden hebbt tohoop den Söhn Otto Burchard Emil (22. November 1839-14. Oktober 1916) hatt. 1840 hett he dat Good Rutensteen bi Freeborg köfft, dat de Familie von siene Fro tohöört hett, un dor hebbt de beiden denn wahnt.

In twete Eh hett he an’n 15. Mai 1855 Ernestine Wilhelmine  von Hodenberg (* 21. Februar 1818; Dochter von Wilhelm von Hodenberg) freet.

Na de Revolutschoon von 1848 is dat en Tied lang wat liberaler togahn in dat Königriek Hannover. Dat hett sik ünner König Georg V. (1851–1866) denn aver wedder ännert. In dissen Tosamenhang hett Friedrich von der Decken sik för de Rechten von’n Adel insett. Von 1851 bet 1852 weer he Finanzminister un von 1855 bet 1862 Justizminister in dat Königriek Hannover. Nadem dat Königriek Hannover 1867 Deel von Prüßen worrn is, is von der Decken 1868 in dat prüüßsche Herrenhuus beropen worrn, hett den Sitt aver nich innahmen.

Von der Decken weer Landraad för den 1. Zirkel von de Ridderschop von dat Hertogdom Bremen un von 1862 bet to sien Dood 1881 ok Präsident von de Ridderschop un Direkter von dat Klooster Niewohl.
Herwart von der Decken

**Herwart von der Decken** (* 15. April 1925; † 7. August 2003) weer en düütschen Goodsbesitter ut de Familie von der Decken.

Von der Decken is 1925 as Söhn von Herwart von der Decken (1882–1965) boren. He weer Arvherr op Rutensteen un Hünkenbüttel.

He weer von 1989 bet 2001 Präsident von de Ridderschop von dat Hertogdom Bremen un de Landschop von de Hertogdömer Bremen un Veern.

He hett sik lang as Liddmaat von’n Vörstand von de Düütsche Riederliche Vereenigung insett un weer Ehrenvörsitter von’n Verband hannöversche Warmbloodtüchters. Na em is de Herwart-von-der-Decken-Schau in Veern nöömt. 1992 hett he dat Neddersassische Verdeenstkrüüz kregen.

Von der Decken hett an’n 31. August 1951 op Good Rutensteen Ehrentraut Freda Marianne Hildegard von Negenborn (* 21. November 1927) freet.
Altait

**Altait** (öllere Beteken: **Tellurblie**, cheemsch: *[[Blietellurid]]*) is en roor Mineral ut de Mineralklass vun de Sulfiden un Sulfosolten. Dat Mineral kristalliseert in’t kuubsche Kristallsystem mit de cheemschen Tosamensetten PbTe. Dorbi billt Altait tomeist bit to twee Zentimeter grote Massen, roor ok lütte kuubsche oder oktaedrische Kristallen vun tinnwitte Klöör.

## Naam un Historie
Dat Mineral is 1829 vun Gustav Rose in’n Rahmen vun Alexander vun Humboldt sien Expeditschoon dör Russland in de so nöömten *Sawodinskoi-Gruuv* in de Altai-Bargen (vundaag Kasachstan) funnen un beschreven worrn. He beteken dat Mineral toeerst as *Tellurblie*. Wilhelm Ridder vun Haidinger hett em 1845 sien hüütigen Naam geven, de vun de Fundsteed in de Altai-Bargen afleidt is – vunwegen dat dormols keen annere Fundöörd bekannt weern  .

## Klassifikatschoon
In de Systematik na Strunz is Altait bi de Sulfiden un Sulfosolten inordent un warrt dor to de Sulfiden mit en Proportschoon vun Metall to Swevel, Selen oder Tellur vun 1:1 tellt. In sien fröhere Systematik in de 8. Oplaag bill dat Mineral tosamen mit Alabandin, Clausthalit, Crerarit, Galenit, Keilit, Niningerit un Oldhamit de nich wieter nöömte Grupp *II/C.15*. In de 9. Oplaag vun sien Systematik warrt de Sulfiden wieter na Kationen ünnerscheedt. Dor is Altait mit disse Mineralen as ok mit Cuboargyrit un Schapbachit in’t Ünnerafdeel vun de Metallsulfiden mit Tinn, Blie, Quechsülver un annere to finnen.

In de Systematik na Dana billt Altait tosamen mit Alabandin, Clausthalit, Borovskit, Crerarit, Galenit, Keilit, Niningerit un Oldhamit jüst so de Galenit-Grupp as Ünnerstoop vun de Sulfiden – mit de Seleniden un Telluriden – mit de Tosamensetten AmBnXp, mit (m+n):p=1:1.&nbsp;

## Entstahn un Vörkamen

Altait billt sik in ünner hydrothemale Bedingen in Adern, de Gold un Tellur bargt. Dat Mineral is faken tosamen mit Gold, Sülver, Antimon, Tellur, Tellurantimon, Galenit, Pyrit, Hessit, Nagyágit, Tetrahedrit, Sylvanit, Petzit, Calaverit, Arsenopyrit, Sphalerit, Chalkopyrit, Jamesonit, Boulangerit, Bournonit, Aguilarit, Pyrrhotin, Siderit, Cerussit un Quarz antofinnen.

Opstunns (Stand August 2010) sünd alltohopen 280 Fundöört vun dat Mineral Altait bekannt. Blangen de Tyyplokalität is dat Mineral ünner annern in Sǎcǎrîmbu in Rumänien, Kalgoorlie in Australien, Fidschi, Negros Occidental op de Philippinen, Kirkland Lake in de kanaadschen Provinz Ontario as ok in verschedene US-Bundsstaaten opdeckt worrn. 

## Kristallstruktur
Altait kristalliseert in’t kuubschen Kristallsystem mit de Ruumgrupp *Fm**m* mit den Gidderparameter a&nbsp;=&nbsp;6,439&nbsp;Å un veer Formeleenheiten op een Elementarzell (Natriumchloridstruktur). Annere Mineralen vun dissen Strukturtyyp sünd Clausthalit (Blieselenit, PbSe), Galenit (PbS) un Alabandin (Mangansulfid, α-MnS).

## Literatur
**Altait* in: Anthony et al.: *Handbook of Mineralogy*, 1990, 1, 101 (pdf).

## Borns


## Weblenken

*Altait bi mindat.org (engl.)
Alexander Schulte

**Alexander Schulte** (* 28. Dezember 1667; † 1728) weer en düütschen Aadligen.

Schulte is 1667 as Söhn von Christina, borene von Erskin (* 25. April 1649), un Diederich Schulte (1634-1683) boren un weer Borgmann in Hornborg un Arvherr von Borgzittens un Eestborg.

He weer eerst Landraad in dat Hertogdom Bremen un von 1715 bet 1728 Präsident von de Ridderschop von dat Hertogdom Bremen.

He hett üm de Borg in Borgzittens en Graven anleggen un en Reeg Gebüüd boon laten.

Schulte weer mit Eleonora Maria Anna, borene von Erskin (1677-8. Juli 1696), verheiraadt. De beiden hebbt de Kinner Christina Wendelina (* 4. Januar 1695), Diederich (* 19. Juli 1696) un Lucia Amalia (15. Januar 1699-17. Januar 1699) hatt. In twete Eh hett he Charlotta Catharina Bremer freet. De beiden hebbt de Kinner Maria Eleonora Charlotta (* 15. Januar 1703), Thomas Gustav (* 18. Februar 1704) un Caspar (* Februar 1713) hatt.

Na Alexander Schulte sien Dood 1728 is dat Arv an sien Söhn Caspar gahn.
Gördt von de Lieth

**Gördt von de Lieth** (* twüschen 1610 un 1619; †) weer en düütschen Aadligen.

Von de Lieth weer de Söhn von Dorothea, borene von Landsbergen, un Johann von de Lieth (1584-1619). He weer Arvherr to Hu’e, Heilshorn, Fickmöhlen un Elm.

He weer Landraad von’n 4. Zirkel in dat Hertogdom Bremen un von 1666 bet 1672 Assesser an dat Hoffgericht Stood. Nadem von de Lieth 1672 Präsident von de Ridderschop von dat Hertogdom Bremen worrn is, hett Christian Hinrich von Ompteda von de Lieth sien Steed as Assesser an dat Hoffgericht övernahmen. Von de Lieth weer bet 1682 Ridderschopspräsident.

Von de Lieth hett in eerste Eh Anna Agnes von Neuhoff, in twete Eh Hedewig Sophia von der Hude un in drüdde Eh Elisabeth von der Lieth freet. Siene twete Fro hett de Göder in Hu’e un Heilshorn inbröcht. He hett ut de eerste Eh de Kinner Johann Arend, Adelheid Dorothea, Anna Catharina un Anna Agnes un ut de twete Eh Detlev, Gördt Arend un Augusta Magdalena hatt.
George Ayhsford Burchard von der Decken

**George Ayhsford Burchard von der Decken** (* 6. Juli 1810 in London; † 26. März 1881 in Deckenhusen) weer en düütschen Aadligen.

Von der Decken is 1810 as Söhn von Antoinette Elisabeth, borene von Gruben (29. Oktober 1781–25. März 1855), un Johann Friedrich von der Decken (25. Mai 1769–22. Mai 1840) in London boren un weer Arvherr op Döös (Oederquart) un Deckenhusen (Krummendiek).

He weer bet 1862 Präsident von de Ridderschop von dat Hertogdom Bremen.

He hett an’n 25. Januar 1848 in Swing Lisette Wilhelmine Luise, borene von der Decken (26. Februar 1829–19. November 1896), freet. De beiden hebbt de Dochter Hedwig Cäcilie Antoinette (* 24. Dezember 1848) un de Söhns Adolf Benedix Christian Georg (1. Dezember 1850–28. April 1929) un George Wilhelm Fritz (1857–1928) hatt.
Eduard von Reden-Lütcken

**Eduard von Reden-Lütcken** (* 14. November 1938 in Jena; † 24. Februar 2017 in Holenwisch) weer en düütschen Verwaltungsbeamten un Besitter von dat Good Holenwisch.

Von Reden-Lütcken is 1938 in Jena boren. He hett Juristeree studeert un 1971 an de Juristische Fakultät von de Universität Göttingen sien Dokter maakt. En Deel von sien Studium weer he ok an de Universität Montpellier. 1976 is he Stadtkämmerer von de Stadt Hameln worrn un weer von’n 16. November 1980 bet 15. November 1992 hauptamtlich Böverstadtdirekter in Hameln. In disse Tied weer he ok Vörsitter von’n Verwaltungsraad von de Stadtspoorkass Hameln. Na 1992 weer he Hauptgeschäftsföhrer von’n Arbeidgeververband AdU in Hameln. Na siene Pangschoon is he 2001 op Good Holenwisch tagen.

In’n August 2002 is he Präsident von de Ridderschop von dat Hertogdom Bremen worrn, wat he bet 2015 bleven is. In de Tied von 2001 bet 2013 weer he ok Vörsitter von’n Verwaltungsraad von dat  Ridderschopliche Kreditinstitut Stood.

Von Reden-Lütcken weer verheiraadt un harr dree Kinner.

## Warken

* *Die Besteuerung der ausserordentlichen Einkünfte aus Forstwirtschaft.* Göttingen 1971, Dokterarbeid

## Weblenken
* De Böverbörgermeesters un Böverstadtdirekters von Hameln na 1945 (hoochdüütsch)
Johann Friedrich von Staffhorst

**Johann Friedrich von Staffhorst** (* 1653 in Hannover; † 1730) weer en düütschen Verwaltungsbeamten.

Von Staffhorst weer von 1684 bet 1693 Hoffmeester in Württembarg un hett Hertog Eberhard Ludwig mit optagen.

He weer ünner Hertog Eberhard Ludwig Hoffmarschall un de Hertog hett em 1699 bet 1703 en Huus in Stuttgart an de Steed von’n hüdigen Mittnachtbau boon laten. Von Eberhard Ludwig hett he ok Slott Lindach as Besitt kregen.

Von Staffhorst weer von 1716 bet to sien Dood 1730 Vörsitter von de Regerung in Bremen-Veern.
Max Marschalck von Bachtenbrock

**Max Karl Gustav Detlef Freiherr Marschalck von Bachtenbrock** (* 28. Januar 1877 in Heckthusen; † 24. August 1954 in Bremen) weer en düütschen Aadligen.

Marschalck von Bachtenbrock is 1877 as öllsten Söhn von Natalie, borene von Laffert (23. September 1853-24. Februar 1921), un Gustav Wilhelm Marschalck von Bachtenbrock (22. Dezember 1841-18. August 1899) op Good Hutloh boren un weer Arvherr op Lohmöhlen, Geesthoff un Hutloh.

He weer bet to sien Dood 1954 Präsident von de Ridderschop von dat Hertogdom Bremen.

He hett an’n 30. Mai 1903 in Celle Margarete von Adelebsen (22. Oktober 1877-6. Juli 1962) freet. De beiden hebbt de Kinner Jutta Wilhelmine Clara Caroline Else (19. Juli 1905-22. Dezember 1952), Emma Elisabeth Johanna (5. Juni 1907-25- Juni 1978) un Jürgen hatt.
Jürgen von de Lieth

**Jürgen von de Lieth** (* 1641; † 1715) weer en düütschen Aadligen un Jurist.

Von de Lieth is 1641 boren un weer Borgmann to Vöör un Arvherr op Stemmermöhlen. He hett Juristeree an de Universität Jena studeert.

He weer von 1674 bet 1690 Assesser an dat Hoffgericht Stood un is denn Assesser bi dat Wismarer Tribunal worrn. Dat Amt as Assesser in Stood hett denn Ortgies Schult övernahmen.

He weer von 1696 bet to sien Dood 1715 Präsident von de Ridderschop von dat Hertogdom Bremen.

Christoph Jürgen von de Lieth weer sien Söhn.
Generaldiözees Bremen-Veern

De **Generaldiözees Bremen-Veern** weer en Opsichtsbezirk in dat Rebeed von de hüdige Evangeelsch-luthersche Landskark Hannover. De Sitt weer Stood.

De Generaldiözees is 1651 grünnt worrn, nadem de Hertogdömer Bremen un Veern na’n Westfäälschen Freden an Sweden kamen sünd un dat Territorium Bremen-Veern billt hebbt. De Generaldiözees hett en egen Katechissen kregen.

1885 is Land Hadeln Deel von de Generaldiözesees worrn. De Generaldiözees hett bet 1903 bestahn, as se mit de Generaldiözees Horborg to de Generaldiözees Stood tohoopleggt worrn is.

## Generalsupperndenten

De Generalsupperndenten weren gliektiedig Präsidenten (von 1688 af an eerste Rääd) von dat Kunsistorjen in Stood, dat ok 1651 inricht worrn is.

* 1651–1672: Michael Havemann
* 1673–1677: Daniel Lüdemann
* 1683–1720: Johann Diecmann (1712–1715 in de Dänentied in Bremen)
* 1714–1715: Caspar Bussing (von de Dänen insett)
* 1721–1748: Lucas Bacmeister
* 1749–1791: Johann Hinrich Pratje
* 1791–1814: Johann Caspar Velthusen
* 1814–1839: Georg Alexander Ruperti
* 1840–1860: Johann Friedrich Burchard Köster
* 1860–1875: Justus Alexander Saxer
* 1875–1885: Hermann Küster
* 1885–1903: Hermann Christian Ludwig Steinmetz

## Literatur

* Johann Hinrich Pratje: *Nachricht von dem Königlichen Consistorio in den Herzogthümern Bremen und Verden. 3 Teile.* In: ders. (Hrsg.): *Altes und Neues aus den Herzogthümern Bremen und Verden* 5 (1772), S. 29–84; 6 (1773), S. 249–290; 9 (1776), S. 223–262.
* Friedrich Köster: *[http://books.google.de/books?id=aWtBAAAAcAAJ Geschichte des Königlichen Consistoriums der Herzogthümer Bremen und Verden.]* Pockwitz, Stade 1852. 
* Rudolf Steinmetz: *Die Generalsuperintendenten in den Herzogtümern Bremen-Verden.* In: *Zeitschrift der Gesellschaft für Niedersächsische Kirchengeschichte* 10 (1905), S. 144–196 (1. Hälfte) und 11 (1906), S. 1–88 (2. Hälfte). Wiederabgedruckt unter dem gleichen Titel als Monographie. Bacheratz, Stade 1907.
* Philipp Meyer: *Die Pastoren der Landeskirchen Hannovers und Schaumburg-Lippes seit der Reformation*, Band 2, Göttingen 1942, S. 388.
* Beate-Christine Fiedler: *Kirche und Landesherrschaft in der Schwedenzeit.* In: *Jahrbuch der Gesellschaft für Niedersächsische Kirchengeschichte* 85/86 (1987), S. 57–68.
* Hans Otte: *Vernünftig und christlich. Der Entwurf einer Brem-, Verdischen Kirchenordnung von 1769.* Studien zur Kirchengeschichte Niedersachsens, Bd. 31. Veröffentlichungen aus dem Stadtarchiv Stade, Bd. 9. Vandenhoeck u. Ruprecht, Göttingen 1989.
* Christian Hoffmann: *Das Konsistorium zu Stade in kurhannoverscher Zeit. Organisation und Personal der kirchlichen Zentralbehörde für die Herzogtümer Bremen und Verden 1715–1810.* In: *Jahrbuch der Gesellschaft für Niedersächsische Kirchengeschichte* 104 (2006), S. 73–104.
Herbert Schui

**Herbert Karl Schui** (* 13. März 1940 in Köln; † 14. August 2016 in Pomy, Département Aude) weer en düütschen Politiker von De Linke. He weer ok Perfesser för Volksweertschopslehr.

Schui is 1940 in Köln boren. Na dat Abitur 1961 an dat St. Matthias-Gymnasium in Gerolstein hett Schui toeerst den Wehrdeenst maakt un hett 1962 en Studium von de Volksweertschopslehr an de Universität Köln anfungen, dat he 1968 as Diplom-Volksweert toenn bröcht hett. He weer denn Forschungsassistent an de Universität Konstanz un weer 1970 för Studien in Clermont-Ferrand un Paris un 1971/1972 in Rochester. 1972 hett he sien Dokter an de Universität Konstanz maakt över dat Thema *Geld- und Kreditpolitik in einer planifizierten Wirtschaft – das französische Beispiel*. 

1974 is Schui Assistenzperfesser an de Universität Bremen worrn. 1980 güng he as Perfesser för Volksweertschopslehr an de Hoogschool för Weertschop un Politik in Hamborg. He weer 1975 Mitgrünner von de Arbeidsgrupp Alternative Weertschopspolitik. 2005 is he as Hoogschoollehrer in Rohstand gahn. Schui is Maat in’n Wetenschoplichen Biraad von Attac.

Schui is verheiraadt un hett een Kind.

Schui weer lange Johren Liddmaat von de SPD. 2004 weer he een von de Mitgrünners von de *ASG*, ut de later de WASG worrn is. 2007 is he Maat von de Partei De Linke worrn.

Von 2005 af an weer Schui Liddmaat von’n Düütschen Bundsdag. 2005 keem he dor över de apene Landslist von de Linkspartei.PDS rin, 2009 över de Landslist von De Linke in Neddersassen. He is ok Kannedaat för De Linke in’n Wahlkreis Horborg ween, hett dor aver man blots 6,5 % von de Eerststimmen kregen.

An’n 1. November 2010 is he ut’n Bundsdag rut. För em keem denn Johanna Voß rin.

## Warken

* *Wirtschaftspolitik in der Krise: Ursachen der Stagnation, Unternehmerstrategien, Alternativen*. Distel-Verlag, Heilbronn 1983.
* *Die Schuldenfalle: Schuldenkrise und Dritte-Welt-Politik der USA*. Pahl-Rugenstein, Köln 1988.
* *Ökonomische Grundprobleme des entwickelten Kapitalismus*. Distel-Verlag, Heilbronn 1991.
* *Die ökonomische Vereinigung Deutschlands: Bilanz und Perspektiven*. Distel-Verlag, Heilbronn 1991.
* *Wollt ihr den totalen Markt? Der [[Neoliberalismus]] und die extreme Rechte*. Knaur, München 1997.
* Mit Eckart Spoo (Hrsg.): *Geld ist genug da: Reichtum in Deutschland*. Distel-Verlag, Heilbronn 2000.
* Mit Werner Goldschmidt (Hrsg.): *Neoliberalismus – Hegemonie ohne Perspektive: Beiträge zum sechzigsten Geburtstag von Herbert Schui*. Distel-Verlag, Heilbronn 2000.
* Mit Stephanie Blankenburg: *Neoliberalismus: Theorie, Gegner, Praxis*. VSA-Verlag, Hamborg 2002.
* *Keynes heute: Festschrift für [[Harald Mattfeldt]] zum 60. Geburtstag*. VSA-Verlag, Hamborg 2003.
* *Gerechtere Verteilung wagen! Mit Demokratie gegen Wirtschaftsliberalismus*. VSA-Verlag, Hamborg 2009.
* *Politische Mythen & elitäre Menschenfeindlichkeit. Halten Ruhe und Ordnung die Gesellschaft zusammen?*. VSA-Verlag, Hamborg 2014.

## Weblenken

* Websteed von Herbert Schui (hoochdüütsch)

## Footnoten
Elke Twesten

**Elke Twesten** (* 7. Juli 1963 in Scheeßl) is en düütsche Politikerin von CDU (ehrtieds Bündnis 90/De Grönen).

Twesten is 1963 in Scheeßl boren un hett 1982 dat Abitur an de Ekenschool Scheeßl maakt. Na dat Abitur hett se en Lehr as Frömdsprakensekretärin maakt. Blangen den Beroop hett se op Diplom-Finanzwirtin (FH) studeert un na ehren Afsluss bi de Böverfinanzdirekschoon Hamborg arbeidt. 

Twesten is Raadsfro in Scheeßl un siet 2006 in’n Kreisdag von’n Landkreis Rodenborg. In’n Januar 2007 is se Viez-Landsvörsitter von de Grönen in Neddersassen worrn. 

Bi de Landdagswahl in Neddersassen 2008 weer se Direktkannedaat in’n Wahlkreis 53 Rodenborg. Se hett dor aver blots 8,2 % von de Eerststimmen kregen un is över de Landslist in’n Landdag von Neddersassen intagen. Dat Direktmandat güng an Mechthild Ross-Luttmann von de CDU.

2014 weer Twesten Kannedaat för de Grönen bi de Wahl to’n Landraad in’n Landkreis Stood. Mit 14 % von de Stimmen hett se den drüdden Platz maakt na Michael Roesberg (CDU, 56 %) un Robert Crumbach (SPD, 30 %).

Twesten leevt in Scheeßl, is verheiraadt un hett dree Döchter. An' 4. August hett se ankünnigt bi de Grönen uttotreeden un in de CDU rintogahn, wat dorto führen de, dat de Regeeren ünner Ministerpräsident Stephan Weil hör bitherig Een-Stimmen-Mehrheit verlor.

## Weblenken

*Websteed von Elke Twesten (hoochdüütsch)
Karkenkreis Hadeln (bet 1977)

De evangeelsch-luthersche **Karkenkreis Hadeln** weer en Karkenkreis in Neddersassen. He hett bi’n Sprengel Stood von de Evangeelsch-luthersche Landskark Hannover höört. He harr sien Seet in Oterndörp. Dor hebbt twölv Kaspels tohöört.

## Geografie

De Karkenkreis Hadeln leeg in’n Noordoosten von Neddersassen.

## Geschicht

De Karkenkreis is 1977 mit’n Karkenkreis An de Oost to’n ne’en Karkenkreis Hadeln tohoopleggt worrn. De Karkengemenen Olenbrook un op de Worth hett de Karkenkreis Hadeln dor bi an’n Karkenkreis Cuxhoben afgeven.

## Supperndenten

* 1639-1641: Hector Mithobius
* 1645-1656: Lucas Backmeister
* 1657-1666: Johann Münstermann
* Heinrich Henrici
* Christian Badenius
* 1719-1720: M. Martin Otto Henrici
* 1720-: Peter Ahrens
* 1829-1873: Hermann August Pfaff

## Karkengemenen in’n Karkenkreis Hadeln

* Nicolaus-Kark in Ahlenfalkenbarg
* Johannis-Kark in Bülkau
* Jobst-Kark in Goddshem
* Wilhadi-Kark in Helmworth
* Nicolai-Kark in Lee
* Marienkark in Neenkarken
* Nicolai-Kark in Olenbrook
* Petrus-Kark in Oosterbrook
* Severus-Kark in Oterndörp
* Johannes-Kark in Steenau
* Georg-Kark in Westerwannen
* Jacobi-Kark op de Worth
Reindörper Beek

De **Reindörper Beek** is en üm un bi dree Kilometer langen Beek, de in’n Steenbeek münnt.

De Reindörper Beek hett sien Born in’n Noorden von Reindörp. Von dor flütt he na Süüdwesten dör Reindörp dör un münnt bi Seppens in’n Steenbeek, de ok Seppenser Beek nöömt warrt.

Dat Water in’n Seppenser Beek flütt denn wieder in de Seev un von dor in de Elv un in de Noordsee.

De Reindörper Beek liggt in dat Landschopsschuulrebeed Seppenser Beek, Steenbeek un Daalrebeden ümto.

## Footnoten
Flagg vun New Jersey

De **[[Flagg]]** vun den US-Bundsstaat **[[New Jersey]]** stammt ut dat Johr 1896.

## Historie
De Flagg besteiht ut dat Emblem vun dat Segel vun New Jersey up geel-bruun Grund. Luut dat Protokoll vun de New Jersey Generalversammeln van' 11. März 1896, geiht de Farv up George Washington torüch, de an' 2. Oktober 1779 befahlen harr, dat de Uniformsmantel vun de New Jersey Continental Line dunkelblau ween, mit geel-bruun Belegstriepen. Geel-bruun Belegstriepen weern bit to dissen Tietpunkt blots sien eegen Uniform vörbehollen un de vun de anner Generäle vun de Kontinentalarmee un hör Berader. An' 28. Februar 1780 hemm de Offiziere in Philadelphia sluutend verfüügt, dat de Belegstriepen vun de Uniformsmantel vun all Regimenter desülvige ween sall as de Achergrundfarv vun de  Bundsstaatsflaggen.

## Symbolik
Dat Segel wiest dree Plöög as Symbole för de Landwertschap vun New Jersey, en Ridderhelm, en Peerkopp as Helmkleinod, de röömsch Göddinnen Libertas (mit Phrygisch Mütz) un Ceres (mit Füllhorn).

Dat Banner an' Foot vun dat Emblem enthollt dat Motto vun den Bundsstaat:
:„*Liberty and Prosperity*“
:„*Freeheit un Wohlstand*“
De Johrestall 1776 verwiest up dat Johr, in dat New Jersey to'n Staat wurr.

## Weblenken
* The State of New Jersey: State Flag
* New Jersey bi ''Flags Of The Worlds''
Tanko

**Tanko** († 16. Dezember 808) schall de drüdde Bischop von dat Bisdom Veern ween hebben.

Tanko schall ut Irland stammen un weer Abt in dat Klooster Amorbach. Von dor is he na dat Land von de Sassen gahn, üm in’n Ruum Veern dat Christendom to verbreden. 788 is he Bischop von Veern worrn, nadem Bischop Patto an’n 30. März 788 doodbleven is. He is bet to sien Dood an’n 16. Dezember 808 Bischop von Veern bleven.

Allgemeen is över Tanko meist nix överlevert.
Ruschweed

De **Ruschweed** is en lütten Beek, de von links in de Fintau münnt.

De Born liggt an’n Noordrand von Issell. Von dor flütt de Beek na Westen. In dat Moor bi Osterwe nimmt de Beek von links den Osterwe’er Beek op, de sien Born bi Snevern hett un an Osterwe langsflütt, un noch en lütt Stück wieder den Grimmsmoorbeek.

De Beek geiht an Hasweed langs un dreiht en Stück vör Fintel op Noordwesten. Op dat Enn twüschen Hasweed un Fintel billt de Beek de Grenz von de Gemeen Snevern na de Gemeen Fintel. An’n Noordwestrand von Vahl münnt de Beek denn in de Fintau.

Dat Water in de Fintau flütt denn wieder in de Wümm, de Lesum un över de Werser in de Noordsee.
Fängnis Bremervöör

Dat **Fängnis Bremervöör** is en Fängnis (*[[Justizvollzugsanstalt]]*) in Bremervöör. Dat liggt in dat Gewarvrebeed in’n Noordwesten von Bremervöör in de Straat *An’n Steenbarg 75*. Utleggt is dat för 300 Fungene (blots vullwussene Mannslüüd; 180 Plätz in de Straafhaft, 90 Plätz Ünnersökungshaft, 30 Plätz Apen Vollzug) op en Bruttogrundfläch von 23.246 m². Üm un bi 150 Anstellte kümmert sik üm de Fungenen. De Sekerheitslevel is 3. Dat bedüüdt, dat dor Fungene inhafteert warrt, de nich mehr as fiev Johr Haft afsitten mööt.

Dat Fängnis hett in’n Januar 2013 apenmaakt un liggt op dat Gelänn von de vörherige Vörde-Kasern. Dat Fängnis is deelwies privat finanzeert worrn von de BAM Immobilien-Dienstleistungen GmbH, de to de Royal BAM Group tohöört. Dat weer dat eerste Maal, dat en Fängnis in Neddersassen nich kumplett von’n Staat finanzeert worrn is. Dat Land Neddersassen hett mit dat private Ünnernehmen en Reeg Verdrääg maakt. Dat Ünnernehmen is för de Planung, den Bo, de Finanzerung un Delen von’n Bedriev tostännig. Dat Land Neddersassen blifft aver kumplett för de Sekerheit tostännig. De Verdrääg loopt von Januar 2013 bet Dezember 2037 un hebbt en Volumen von 286 Milljonen Euro. Von de 150 Lüüd, de dor arbeiden doot, sünd so bi 60 anstellt bi Subünnernehmens von de BAM Immobilien-Dienstleistungen GmbH.

De Grundsteen is in’n Juni 2011 leggt worrn un an’n 1. März 2012 weer Richtfest. An’n 31. Dezember 2012 is de Anlaag denn an dat Land Neddersassen övergeven worrn. An’n 10. Januar 2013 hebbt se Eröffnung fiert un de eersten Fungenen sünd an’n 31. Januar 2013 intagen.

Dat Fängnis is tostännig för Fungene ut de Bezirke von disse Amtsgerichten (Stand: 1. Mai 2013):

* för de Straafhaft: Achem, Braak, Bremervöör, Buxthu, Cuxhoben, Demost, Langen, Nordenham, Oosterholt-Scharmbeek, Oterndörp, Rodenborg, Stood, Syke, Veern un Zeven
* för de U-Haft: Bremervöör, Buxthu, Cuxhoben, Demost, Langen, Nordenham, Oosterholt-Scharmbeek, Oterndörp, Rodenborg, Stood un Zeven
* för den apen Vollzug: Achem, Bremervöör, Cuxhoben, Langen, Oosterholt-Scharmbeek, Oterndörp, Rodenborg, Stood un Zeven

## Baaslüüd

* Juli 2012-: Arne Wieben

## Weblenken

* Websteed to dat Fängnis (hoochdüütsch)
Ulrich Scheuermann

**Ulrich Scheuermann** (* 24. April 1937) is en düütschen Philoloog. He weer vele Johren lang as Akadeemschen Böverraad Mitarbeider von de Arbeidssteed Neddersassisch Wöörbook in Göttingen.

Scheuermann is 1937 boren un hett Germanistik, Anglistik un Geschicht an de Universitäten Göttingen un Grönneng studeert. 1968 hett he in Göttingen sien Dokter maakt över dat Thema *Die Flurnamen des westlichen und südlichen Kreises Rotenburg (Wümme)* un dat Staatsexamen för dat Lehramt an högere Scholen maakt.

Scheuermann hett sik besünners üm de Floornaamsforschung verdeent maakt un hett von 1969 bet 2002 bi dat Neddersassische Wöörbook mitarbeidt. De Leverungen, de sien Naam draagt, sünd in de Johren 1964 bet 2004 rutkamen.

Scheuermann leevt in Elljehusen.

## Warken

* *Die Flurnamen des westlichen und südlichen Kreises Rotenburg (Wümme).* Dokterarbeid. Philosophische Fakultät der Universität, Göttingen 1968 / Heimatbund Rotenburg (Wümme), Rodenborg 1971
* *Linguistische Datenverarbeitung und Dialektwörterbuch. Dargestellt am Beispiel des niedersächsischen Wörterbuches.* ZDL-Beiheft 11. Steiner, Wiesbaden 1974, ISBN 3-515-01931-6
* *Ein Dialektwörterbuch als Aufklärungsschrift? Überlegungen zu einigen Einträgen in Klöntrups "Niederdeutsch-Westphälisches Wörterbuch."* (Vortrag), Schuster, Leer 1985
* *Flurnamenforschung*, Knoth, Melle 1995, ISBN 3-88368-282-9

## Literatur

* Maik Lehmberg (Rutgever): *Wörter und Namen. Festgabe für Ulrich Scheuermann zum 65. Geburtstag.* (Göttinger Forschungen zur Landesgeschichte; Bd. 7), Verlag für Regionalgeschichte, Bielefeld 2003, ISBN 3-89534-487-7
Rehrbeek

De **Rehrbeek** is en lütten Beek, de von rechts in de Wümm münnt.

De Rehrbeek hett sien Born in’n Noordoosten von Appel. De Beek warrt hier deelwies ok ut Gravens spiest, de ut dat Tisser Buurnmoor kaamt. De Beek flütt von hier na Süden un flütt twüschen Stemmen un Helsch langs. Bi Rehr (in’n Westen von Lauenbrüch) münnt de Beek denn in de Wümm.

Dat Water in de Wümm flütt denn wieder in de Lesum un von dor in de Werser un de Noordsee.

## Footnoten
Ahuser Beek

De **Ahuser Beek** is en lütten Beek, de in de Wümm münnt.

De Ahuser Beek hett sien Born in’n Oosten von Karkwals. Von dor flütt de Beek na Noordwesten bi Westerwals un Ebersen vörbi. Bi Ebersen nimmt de Beek von rechts den Büntbeek op, de ut dat Grote un Witte Moor kummt. Denn geiht de Bundsstraat 215 över den Ahuser Beek weg un en kort Enn later münnt von links de Eberser Beek, de sien Born bi Holbm hett un in’n Wulfsgrund ok noch den Hinnenbarggraven opnimmt.

De Ahuser Beek flütt denn dör Ahusen. In’n Noordwesten von Ahusen münnt de Beek in de Wümm.

Dat Water in de Wümm flütt denn wieder in de Lesum un von dor in de Werser un de Noordsee.

In de Oorkunnen kummt de Beek toeerst in dat Jördebook von 1694 vör.

2013 sünd en Reeg Kullerbedden ut Kies an’n Ahuser Beek anleggt worrn.

## Footnoten
Steenbeek

**Steenbeek** betekent

* Steenbeek-Projensdörp, Stadtdeel von de Stadt Kiel, Sleswig-Holsteen,
* Steenbeek, Oort in de Gemeen Bookholt in’n Landkreis Horborg, Neddersassen,
* Steenbeek, Oort in de Gemeen Stood in’n Landkreis Stood, Neddersassen,
* Steenbeek, annern Naam för’n Seppenser Beek, Landkreis Horborg, Neddersassen, de in de Seev münnt,
* Steenbeek, Beek in’n Landkreis Stood, Neddersassen, de in de Swing münnt,
* Steenbeek, Beek in’n Landkreis Stood, Neddersassen, de in de Lüh münnt,
* Steenbeek, Naturschuulrebeed an’n Steenbeek in’n Landkreis Stood.

**Steenbeek** is de Familiennaam von

* Jan Steenbeek (1918–2013), nedderlandschen Jurist,
* Rosita Steenbeek (* 1959), nedderlandsche Schrieversche.

Kiek ok bi: Steenbeke, Steenbeeke, Ooststeenbeek.
Steinbeck

**Steinbeck** is de hoochdüütsche Naam von

* en poor Öörd, de op Plattdüütsch Steenbeek oder Stimbeck heten doot.
Steenbeek (Swing)

De **Steenbeek** is en üm un bi söven Kilometer langen Beek, de von rechts in de Swing münnt.

De Born von’n Beek liggt bi Sandkroog in’n Süden von Helmst, wat an’n Westrand von’n Rüstjer Forst liggt. De Beek flütt toeerst na Noordoosten an Helmst vörbi un dreiht denn na Noordwesten. Bi Zuckerbarg dreiht de Steenbeek för en Stück na Noorden. Bi den lütten Oord Steenbeek nimmt de Beek den Helmster Moorgraven op un dreiht na Noordwesten. De Steenbeek löppt denn an’n Süüdrand von Hagen langs un münnt bi den Hoff Hagel un bi de Hagener Möhl in de Swing. De Hagener Möhl is en Watermöhl, de fröher von’n Steenbeek andreven worrn is.

Dat Water in de Swing flütt denn wieder in de Elv un in de Noordsee.

Dat Daal von’n Steenbeek billt dat Naturschuulrebeed Steenbeek.

## Footnoten
Steenbeek (Lüh)

De **Steenbeek** is en Beek, de von rechts in de Au münnt.

De Born von’n Beek liggt bi Remnoh. Von dor flütt de Beek na Noorden un nimmt von rechts den Obbenser Hauptgraven op. Von links kummt de Griemsbeek, de sien Water in dat Naturschuulrebeed Braken, Harslah, Kahl un Wild Moor opnimmt un an Griesmhorst langsflütt.

Op dat linke Över von’n Steenbeek liggt denn Wittenfell un op dat rechte Ruschwedel. De twee Bahnlienen Bremerhoben-Buxthu un Harsfeld-Bookholt gaht dor över den Beek weg. Bi Ruschwedel dreiht de Beek op Noordwesten un flütt an Rutenbeek langs. De Beek münnt in’n Noordoosten von Harsfeld in de Au.

Dat Water in de Au flütt denn wieder in de Lüh un von dor in de Elv un de Noordsee.

## Footnoten



## Weblenken
Mellinger

**Mellinger** is de Familiennaam von

* Frederic Mellinger (1890–1970), düütsch-US-amerikaanschen Speelbaas un Theaterkritiker,
* Johannes Mellinger (üm 1538–1603), düütschen Kartograaf,
* Karl Mellinger (1858–1917), düütschen Ophthalmoloog,
,
* Michael Mellinger (1929–2004), düütschen Schauspeler.

Kiek ok bi: Melliger.
Seppenser Beek

De **Seppenser Beek** oder **Steenbeek** is en 5,57 Kilometer langen Beek, de von links in de Seev münnt.

De Born von’n Beek liggt an’n Noordrand von den lütten Oord Steenbeek, de to de Gemeen Bookholt höört. Dat is dicht bi de Bundsstraat 75. Al na en lütt Stück nimmt de Beek den Meilsenbeek op, de sien Born in’n Westen von den Oort Meilsen hett.

De Steenbeek flütt nu groff na Süden dör dat hüdige Stadtrebeed von Bookholt un ünner de Bahnlien Hamborg–Bremen ünnerdör. De Steenbeek dreiht nu mehr na Süüdoosten un flütt an Seppens vörbi. Dor nimmt he von links den Reindörper Beek op un dreiht na Süüdwesten. För den Loop von disse Steed an warrt mehrstendeels de Naam Seppenser Beek bruukt. Twüschen Lüll un Holm-Seppens liggt dor denn de ole Seppenser Möhl, de den Seppenser Beek to en Möhlendiek opstaut. De Beek münnt denn bi Thälsdörp in de Neegd von Schierhoorn un Holm in de Seev.

Dat Water in de Seev flütt denn wieder in de Elv un in de Noordsee.

## Footnoten



## Weblenken
Meyerhoff

**Meyerhoff** betekent

* Meyerhoff, Oort in de Gemeen Beverst in’n Landkreis Cuxhoben, Neddersassen,
* Meyerhoff, Oort in de Gemeen Snevern in’n Landkreis Heidkreis, Neddersassen,
* Meyerhoff, Oort in de Gemeen Witzendörp in’n Landkreis Heidkreis, Neddersassen,
* Meyerhoff, Oort in de Gemeen Bomlitz in’n Landkreis Heidkreis, Neddersassen,
* The Meyerhoff (Joseph Meyerhoff Symphony Hall), Kunzerthall in Baltimore, USA.

**Meyerhoff** is de Familiennaam von

* Dieter Meyerhoff (* 1960), düütschen Brigaadgeneraal,
* Grete Meyerhoff (1913–2002), düütsche Entomologin,
* Hans Meyerhoff (1914–1965), US-amerikaanschen Philosoof,
* Hermann Meyerhoff (1888–1970), düütschen Börgermeester un Böverstadtdirekter,
* Joachim Meyerhoff (* 1967), düütschen Schauspeler, Speelbaas un Schriever,
* Miriam Meyerhoff (* 1964), neeseelandsche Linguistin,
* Sally Meyerhoff (1983–2011), US-amerikaansche Lichtathletin,
* Walter Meyerhoff (1890–1977), düütschen Jurist.

Kiek ok bi: Meyerhof, Mayerhoff, Myerhoff.
Johannes Mellinger

**Johannes Mellinger** (* üm 1538 in Halle; † Anfang Mai 1603 in Celle) weer en düütschen Kartograaf un Dokter.

Mellinger is üm 1538 rüm as Söhn von Elisabeth († na 1572) un Hans Mellinger († vör 1557) boren. In de Oorkunnen dükert Mellinger toeerst op, as he 1555 Student an de Universität Wittenbarg is. Dor hett he 1562 den Magister maakt un is denn na Halle trügggahn.

1567 hett Mellinger in Weimar dat Börgerrecht kregen un is an de Stadtschool in Weimar as Kanter anstellt worrn. 1568 is he denn al Kunrekter ween. He is bet Anfang 1569 in Weimar bleven un hett dor 1568 sien eerst groot kartograafsch Wark rutbröcht, en Koort von Döringen.

1569 hett Mellinger den Posten as Rekter an de Stadtschool in Jena övernahmen. Dor hett he sik ok an de Universität Jena inschreven un hett 1572 en Medizinstudium opnahmen. Dat Amt as Rekter hett he 1573 afgeven.

1577 hett Mellinger denn in Hilmssen arbeidt un is 1578 in Celle Lievdokter von Hertog Willem den Jüngern von Bruunswiek-Lümborg worrn. Dat Amt hett he na’n Dood von Gervasius Marstaller övernahmen, de vörher Perfesser för Medizin an de Universität Jena ween weer. 1579 hett Mellinger an de Universität Rostock sien Dokter in Medizin maakt. Na’n Dood von Hertog Willem 1592 weer Mellinger denn ok Lievdokter för Hertog Ernst II.

In Celle hett he ok wedder as Kartograaf arbeidt. He hett 1590 en Ämteratlas von dat Förstendom Lümborg tekent un 1592/1593 en Koort von dat Förstendom.

Mellinger hett 1564 Catharina Schneller (üm 1545–1604) freet. De beiden hebbt de Kinner Nicolaus (üm 1566–1629), Pastoor in Beedenbossel, Johannes (üm 1569–1633), Dokter in Hilmssen un Friedrich (üm 1580–1626), Pastoor  in Didderse, Wittingen un Sülfeld, hatt.

## Footnoten


## Weblenken
* 
*
Wulmsdörp

**Wulmsdörp** betekent

* Wulmsdörp, Oort in de Gemeen Vosshusen in’n Landkreis Horborg, Neddersassen,
* Wulmsdörp, Oort in de Gemeen Thänhusen in’n Landkreis Veern, Neddersassen.
Falkenbeek

De **Falkenbeek**, **Falkengraven** oder **Scheebeek** is en 5,6 Kilometer langen Beek, de von rechts in de Moorwettern münnt.

De Falkenbeek hett sien Born an’n Falkenbarg in’n Süden von Neegraven. Von dor flütt de Beek na Noorden, ünner de Bundsstraat 73 un de Nedderelvbahn ünnerdör un nimmt den Dammgraven op. Kort Stück later münnt de Graven denn in de Moorwettern.

Dat Water in de Moorwettern flütt denn wieder in dat Hogenwischer Slüsenfleet, de ole Süderelv, de Elv un von dor in de Noordsee.

De Naam Scheebeek kummt dor von, dat de Beek in dat 16./17. Johrhunnert de Grenz twüschen dat ole Amt Mesborg un dat Amt Horborg billt hett.

## Footnoten
Achterdiek

**Achterdiek** betekent

* Achterdiek, in’n Diekbo en Soort Diek,
* Achterdiek, Oort in de Gemeen Stell in’n Landkreis Horborg, Neddersassen,
* Achterdiek, Oort in de Gemenen Jörk, Neekark un Mittelskark in’n Landkreis Stood, Neddersassen,
* Achterdiek, Oort in’n Stadtdeel Neengamm von Hamborg.
Wulmsdörp (Landkreis Horborg)

**Wulmsdörp** () is en Dörp in de Gemeen Vosshusen in’n Landkreis Horborg, Neddersassen. Binnen de Gemeen höört de Oort to de Oortschop Vosshusen.

## Geografie

In’n Oosten un Süüdoosten von Wulmsdörp is dat Gelänn von de Fischbeker Heid un de Horbörger Bargen präägt. De Oort liggt op en Höögd von 48 bet 57 Meter över de See.

De Naveröörd sünd Vosshusen in’n Noorden, Fischbeek un Neegraven in’n Noordoosten (de beiden höört to Hamborg), Tempelbarg in’n Oosten, Doasdörp in’n Süden, Swiersdörp, Ilsdörp un Arsdörp in’n Süüdwesten un Ketzendörp un Öbergünn in’n Westen.

## Historie

Wulmsdörp kummt 1197 toeerst in en Oorkunn vör, in de de *nobiles* von Buxthu Land in Wulmsdörp an dat ole Klooster bi Buxthu afgeevt. De Naam kummt wohrschienlich von *Wulfmer sien Dörp*. 

In de Franzosentied von 1810 bet 1814 hett de Oort to de Mairie Mesborg in’n Kanton Buxthu höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1859 to dat Amt Mesborg tohöört un is denn Deel von dat Amt Horborg worrn. Na 1885 weer dat in’n Kreis Horborg. 1932 is dat Deel von’n ne’en gröttern Landkreis Horborg worrn.

Von Wulmsdörp ut is 1835 de Anbo Nee Wulmsdörp oder Vosshusen anleggt worrn, de mit de Tied jümmer mehr anwussen is. Na’n Tweten Weltkrieg weer de Anbo denn al grötter as Wulmsdörp sülvs. 
An’n 1.&nbsp;Mai 1964 sünd de Enklaven „Bredenheid“ (Ketzendörp) un „Ilsdörper Moor“ (Ilsdörp) Deel von de Gemeen Wulmsdörp worrn.
Un an'n 11. Dezember 1964 hett de Gemeen Wulmsdörp sien Naam ännert op den von’n Anbo — „Neu Wulmstorf“. 
An'n 1. Januar 1970 is de Gemeen Doasdörp en Oortschop vun de Gemeen worrn. 
An’n 1. Juli 1972 sünd de Gemenen Ilsdörp (mit Arsdörp un Höll), Raa (mit Mienenbüddel un Ömbüddel), Rübk un Swiersdörp Oortschopen in de Gemeen Vosshusen worrn.

### Inwahnertall

: * tohoop mit Vosshusen un Wulmsdörpermoor

### Religion

Wulmsdörp is evangeelsch-luthersch präägt un höört to dat Kaspel von de Nicolai-Kark in Ilsdörp.

För de Kathoolschen is de Marien-Kark in Buxthu tostännig.

### Gemeenvörsteihers/Börgermeesters

## Kultur

### Verenen

En Plichtfüürwehr is 1902 in Wulmsdörp inricht worrn. De hett sik denn 1935 mit de Plichtfüürwehr in Doasdörp tohoopdann un denn en freewillige Füürwehr billt.

## Weertschop un Infrastruktur

In’n Westen von dat Dörp steiht en lütt Windpark mit dree Windrääd.

### Verkehr

Dör Wulmsdörp löppt de Landsstraat 235, de in’n Noorden na Vosshusen an de Bundsstraat 73 ran geiht un in’n Süüdwesten na Ilsdörp an de Bundsstraat 3 ran. Lüttjere Straten gifft dat ans na Tempelbarg un Ketzendörp.

De nächste Autobahn is de Autobahn 1. De Opfohrt 44 Raad liggt so negen Kilometer in’n Süden von Wulmsdörp.

De nächste Bahnhoff is so bi ölven Kilometer wied weg in’n Noordwesten de Bahnhoff Buxthu an de Nedderelvbahn, aver de S-Bahnhoff von de S 3 in Vosshusen liggt man veer Kilometer wied weg in’n Noorden.

## Footnoten
Louis Biester

**Louis Biester** (* 3. August 1882 in Wenn’n; † 16. Juni 1965 in Königsmoor) weer en düütschen Politiker von de SPD.

Biester is 1882 in Wenn’n as Söhn von Dorothea Marie, borene Helfers (1845-1887), un den Buur Heinrich Friedrich Biester (22. November 1842-1. Februar 1902) boren. He weer von 1888 af an op de Volksschool in Wenn’n un von 1896 bet 1899 op de Präparandenanstalt Wunsdörp. Biester weer denn von September 1899 bet September 1902 op dat Lehrerseminar in Stood.

He hett von’n 1. Oktober 1903 bet April 1906 as tweten Schoolmeester an de Volksschool in Intschen arbeidt un an’n 15. Dezember 1905 sien twete Lehrerprüfung in Stood maakt. In’n April 1906 güng he as Schoolmeester na Hamborg un hett in Allermöh leevt. To’n 1. April 1907 hett he en faste Steed an de Volksschool Seilerstraat kregen. 1912 is he in de SPD rin. Von August 1914 bet 1916 weer he in’n Eersten Weltkrieg Soldaat in dat Ersatzbataillon Res. 31 in Rendsborg. 1919 is he in Hamborg ok Landsvörsitter von’n *Sozialistischen Schoolmeesterbund* worrn. Von April 1919 af an hett he in Hoisbüttel in’n Kreis Stormarn wahnt.

An’n 27. Juni 1933 is Biester von de Natschonalsozialisten in Schutzhaft nahmen worrn un is bet Januar 1934 in Haft bleven. He weer in disse Tied in dat KZ Lichtenburg. He is as Schoolmeester rutsmeten worrn un güng denn na Wenn’n. Von 1934 bet 1936 is he toeerst as Händler för Kaffe, Tee, Kakao, Honnig un Zigarrn över de Öörd tagen un hett denn von 1936 bet üm de Tied Wiehnachten 1939 rüm en Laden för Zigarrn in Neenborg hatt. Von 1. April 1940 af an hett he en Buurnhoff in Düvelsmoor pacht hatt. Na’n Anslagg von’n 20. Juli 1944 is Biester in de *[[Aktion Gitter|Aktion Gewitter]]* wedder in Haft kamen un dor bet an dat Enn von’n Tweten Weltkrieg bleven. Nadem de Pachtverdrag in Düvelsmoor aflopen is, is he in’n Oktober 1952 na Königsmoor tagen un hett dor bet to sien Dood 1965 leevt.

Von 1920 bet 1933 weer Biester Kreisdagsafornten in’n Kreis Stormarn un von 1921 bet 1925 Afornten in’n Provinziallanddag Sleswig-Holsteen. Von 1948 bet 1952 weer he Kreisdagsafornten in’n Landkreis Oosterholt. As Nafolger von Karl Frohme weer he von 1924 bet 1933 för Sleswig-Holsteen Afornten in’n Rieksdag.

Biester weer 1920 bet 1933 Amtsvörsteher in Hoisbüttel. In de Tied von’n Kapp-Putsch in’n März 1920 hett Biester mit 1.500 Putsch-Gegners de Kreisverwaltung in’n Kreis Stormarn gegen de Putschisten verdedigt un stünn in disse Tied sülvs an de Spitz von’n Kreisutschuss. An’n 15. März 1946 is Biester von de Briten as Landraad in’n Landkreis Oosterholt insett worrn un hett dat Amt bet to’n 31. Oktober 1946 behollen.

1949 weer he Kannedaat för de SPD in’n Bundsdagswahlkreis Veern-Rodenborg-Oosterholt, kunn sik aver nich gegen Hans-Joachim von Merkatz von de DP dörsetten.

An’n 31. Januar 1954 hett Biester dat Verdeenstkrüüz von de Bundsrepublik Düütschland kregen.

Biester hett an’n 7. Juli 1910 in Allermöh Auguste Doris Magdalena Tessloff (27. Juni 1890-10. Februar 1973) freet. De beiden hebbt den Söhn Rudolf (16. August 1915-7. Oktober 2000) un de Dochter Gertrud (* 19. September 1919) hatt.

## Footnoten
Jean Troillet

**Jean Troillet** (* 10. März 1948 in Orsières) is en Swiezer Bargstieger un Bargführer. He is butendem kanaadsch Staatsbörger. Troillet leevt in La Fouly in den  Wallis.

## Leven
1969 kreeg he de Anerkennung as Bargführer. 

He hett teihn vun de 14 Achtdusender besteegen, meest all in' Alpinstil un ahn tosätzlichen Suerstoff. 1986 hett he tosommen mit Erhard Loretan dat Hornbein-Couloir an' Mount Everest dörsteegen un keem bit up den Tipp. 1997 weer he de Eerste, de de Noordsiet vun den Mount Everest mit dat Snowboard daalfohren is.  

Wiedere vun Troillet bedwungen Achtdusender sünd K2, Dhaulagiri, Cho Oyu, Shishapangma, Makalu, Lhotse, Kangchendzönga, Hidden Peak un Gasherbrum II.

Aber ok in de Alpen is he aktiv, so is he 2009 en nee Route an' Matterhorn begahn.

## Weblenken
*Offiziell Websteed
Makoto Kobayashi

**Makoto Kobayashi** (japaansch: 小林 誠, *Kobayashi Makoto*; * 7. April 1944 in Nagoya) is en japaansch Physiker, de för sien Arbeiten up dat Rebeet vun de CP-Verletzung bekannt is. He kreeg 2008 den Nobelpries för Physik. 

## Leven
Makoto Kobayashi hett an de Universität Nagoya studeert un denn an de Universität Kyōto arbeit.

Sien beropen Artikel *CP Violation in the Renormalizable Theory of Weak Interaction*, de he 1973 tosommen mit  Toshihide Masukawa verdaat hett, is de an' dartmeesten titeert Artikel up SPIRES (Stand 2006). Dat Resultat vun disse Arbeit is de CKM-Matrix, de de Mischungsparameter vun de Quarks bestimmt.

De CKM-Ansatz postuleert de Existenz vun en dart Generatschoon vun Quarks, de veer Johr later mit den Nahwies vun den Bottom-Quark bestätigt wurr. Buterdem wurrd doröver de all fröher opdeckt CP-Verletzung in dat Standardmodell inbaut. 

## Ehrungen
1985 wurr he mit den Sakurai-Pries uttekent un 2007 mit den High Energy and Particle Physics Prize vun de EPS. To Tiet (2007) is he an den Deelkenbeschleuniger vun dat  KEK in Tsukuba tätig, de sien tietwielig Baas he ok weer. He is dor „Diamond Fellow“ an dat Institute for Nuclear and Particle Studies (INPS). 2001 wurr he to en Person mit besünner kulturell Verdeensten nömmt.

2008 kreeg he gemeensam mit Toshihide Masukawa un Yōichirō Nambu den Nobelpries för Physik.

Kobayashi is mit Emiko Kobayashi verheiraadt un hett twee Kinner, Yuka un Junichiro Kobayashi.

## Enkeld Nahwiesen


## Literatur
* *Who's Who in Japan*, 1991-92, ISBN 4-900618-01-2

## Weblenken

* Makoto Kobayashi up de Sieden vun den Nobelpries (engelsch)
Flagg vun dat Saarland

De **Landsflagg vun dat Saarland** besteiht ut de Bundsflagg, dorup in de Midden, in den swaarten un den goldfarven Striepen övergriepend, dat  Landswappen, de rechte Siet (ut Sicht vun den Ankieker, de linke Siet) to'n Mast hen wend (Hissflagg). Se kann ok as Bannerflagg utführt ween, denn sünd de Striepen senkrecht anordnet, dat Wappen steiht uprecht, de rechte Siet (ut Sicht vun den Ankieker de linke Siet) to'n swaarten Striepen hen wend. 

## Bedüüden un Gebruuk

Luut de saarländsch Verfaaten sünd siet 1957 de Landsfarven Swaart-Root-Gold. Disse Kombinatschoon wurr nah den Biträe vun dat Saarland to de Bundsrepubliek Düütschland wählt, um demonstrativ up de Togehörigkeit vun dat Saarland to Düütschland hentowiesen.

### Gebruuk
Ofschons de Flagg dat Landswappen enthollen deiht, dröfft de Landflagg vun jeden Landsbörger bruukt wurrn (in' Gegensatz to anner Landsflaggen mit Wappen as etwa Berlin oder Baden-Württemberg).

### Standarte
De Landdagspräsident un de Ministerpräsident hemm dat Recht, to besünners Anlässen hör Fohrtüüch mit en eegen Standarte („Autoflagge“) to smücken.
De Minister un de Leiden vun staatlich Behörden dröfft ebenfalls Autostandarten bruuken, de stellen aber lüttgere Versionen vun de Landsflagg dor(Minister: 25x25 cm; Behördenchefs: 18x25cm).

## Olt Landsflaggen

### 1919–1935
Nah dat Aftrennen vun dat „Saarrebeet“ vun dat Düütsch Riek dör de Vörschriften vun den Versailler Verdrag bestunn de Landsflagg ut en blau-witt-swaart Trikolore. Dat sünd sowohl de Farven vun de beid ehmalgen Staaten Preußen (swaart-witt) un Bayern (witt-blau), ut Deelen vun deren Rebeeden dat Saarrebeet bild wurr, as ok ut de wesentlichen Farven vun dat saarländsch Landswappen van 1919.

### 1947–1956
To Tieden vun de Unafhängigkeit nah den Tweeten Weltkrieg bestunn de Flagg vun dat Saarland ut en sülvern (witt) skandinaavsch Krüüz, de Ünnergrund to'n Mast hen blau, to de anner Siet hen root (also de Farven vun Frankriek up Nahdruck vun dat Land).

## Literatur
* Kurt Hoppstädter: *Die Wappen des Saarlandes*. Saarbrücken 1953.
* Hermann Lehne, Horst Kohler: *Wappen des Saarlandes. Landes- und Kommunalwappen*. Saarbrücken 1981.

## Enkeld Nahwiesen
Gigi

**Gigi** betekent

* Gigi, en Vörnaam för Jungs un Deerns,
* ok as Kortform för den italieenschen Naam Luigi,
* Künstlernaam vun de äthiopische Singersche Ejigayehu Shibabaw,
* Ökelnaam vun den rechtsxtremen Singer Daniel Giese,
* Ökelnaam in’t Internett vun María Laura Mederos,
* Gigi Rüf, Ökelnaam vun den Snowboard-Fohrer *Christian Rüf*,
* fröheren Ökelnaam vun Linda G. Thompson,
* *[[Gigi (Roman)|Gigi]]*, Novelle vun de franzöösche Schrieversche Colette ut dat Johr 1944,
* *[[Gigi (1948)|Gigi]]*, franzööschen Film ut dat Johr 1948 na de Vörlaag,
* *[[Gigi (Kummedie)|Gigi]]*, Boulevard-Kummedie ut dat Johr 1951 na de Vörlaag,
* *[[Gigi (1959)|Gigi]]*, US-amerikaanschen Musicalfilm ut dat Johr 1958 na de Vörlaag,
* *[[Gigi (Leed)|Gigi]]*, Leed vun Frederick Loewe ut’n Film ut dat Johr 1958,
* *[[Gigi (1973)|Gigi]]*, Musical ut dat Johr 1973 as Bühnenfaten vun’n Film ut dat Johr 1958 op Grundlaag vun den Roman,
* *[[Gigi (1987)|Gigi]]*, en franzööschen Feernsehfilm ut dat Johr 1987 na de Vörlaag,
* *[[Gigi (Tietschrift)|Gigi]]*, Tietschrift för sexuelle Emanzipatschoon (1999–2010).

**Gigi** is de Familiennaam von

* Asha Gigi (* 1973), Langstreckenlöpersche ut Äthiopien,
* Robert Gigi (1926–2007), franzööschen Comicteekner.

Kiek ok bi: Jiji.
Wohlsdorf

**Wohlsdorf** betekent

* Wohlsdorf, Oort in de Gemeen Bernborg in’n Salzlandkreis, Sassen-Anholt,
* Wohlsdorf, Oort in de Gemeen Wettmannstätten, Bezirk Deutschlandsberg, Steiermark, Öösterriek.

Dat is ok de hoochdüütsche Naam von

* Wohlsdörp, Oort in de Gemeen Scheeßl in’n Landkreis Rodenborg, Neddersassen.

Kiek ok bi: Wöhlsdorf, Wohldorf, Wolsdorf.